Ja es poden consultar, en la plataforma SAVEX, els llibres especials de Falles editats per l’Ajuntament de Burjassot
2025-07-24

A poc a poc, la regidoria de Cultura i Patrimoni de l’Ajuntament de Burjassot, dirigida per Javier Naharros, segueix ampliant els fons documentals que la ciutadania pot consultar a través de la plataforma SAVEX (Sistema Arxivístic Valencià en Xarxa).

En aquesta ocasió, des de l’Arxiu Municipal, s’ha posat a la disposició de la ciutadania, a través de SAVEX, tots els Especials de Falles editats pel Consistori i que han sigut digitalitzats i pujats a dita plataforma.

Quant als llibrets de les diferents comissions falleres, s’ha dut a terme la digitalització de tots els exemplars custodiats en l’hemeroteca municipal i, en els pròxims mesos, s’ampliaran aquests fons comptant amb la col·laboració de les tretze falles del municipi.

A més, tal com han assenyalat des de Patrimoni i amb l’afany de conservar i difondre la llarga tradició fallera de Burjassot, s’estan digitalitzant també els esbossos originals de les Falles del municipi, custodiats també en l’arxiu i que es remunten a la dècada de 1920 fins a mitjan 70.

Pots consultar tots els documents digitalitzats PUNXANT ACÍ.